b'\n_START_ARTICLE_\nHilse\n_START_PARAGRAPH_\nHilse on ihosta irronneiden kuolleiden ihosolujen muodostamaa eloper\xc3\xa4ist\xc3\xa4 eritett\xc3\xa4. Hilseen muodostuminen eli hilseily tapahtuu ihmisell\xc3\xa4 erityisesti p\xc3\xa4\xc3\xa4nahassa. Lis\xc3\xa4\xc3\xa4ntynyt hilseily johtuu useimmiten p\xc3\xa4\xc3\xa4nahan liiallisesta kuivumisesta, mutta pitk\xc3\xa4\xc3\xa4n jatkuva hilseily voi olla my\xc3\xb6s oire jostakin ihotaudista (esimerkiksi psoriasis, atooppinen ihottuma, maitorupi tai talik\xc3\xb6hn\xc3\xa4ihottuma). Hilse ei ole sairaus, vaan pikemminkin hiuspohjan ihon ep\xc3\xa4tasapainotila. Normaalisti hiuspohjasta irtoaa soluja pienin\xc3\xa4 osina eik\xc3\xa4 niit\xc3\xa4 juurikaan huomaa, mutta jos hiuspohja jostain syyst\xc3\xa4 kiihdytt\xc3\xa4\xc3\xa4 solutuotantoa, alkaa hilseily. Hilse itsess\xc3\xa4\xc3\xa4n ei ole mitenk\xc3\xa4\xc3\xa4n vaarallista, mutta se koetaan monissa tapauksissa kiusalliseksi.\n_START_SECTION_\nHoito\n_START_PARAGRAPH_\nItsehoitona lieviss\xc3\xa4 tapauksissa riitt\xc3\xa4\xc3\xa4 usein hiuspohjan harjaaminen ja normaalia useammin tapahtuva pesu tavallisella shampoolla. Liian vahvoja shampoita on kuitenkin v\xc3\xa4ltett\xc3\xa4v\xc3\xa4: shampoota voidaan esimerkiksi laimentaa vedell\xc3\xa4, jos p\xc3\xa4\xc3\xa4nahka on herkk\xc3\xa4. Huolellinen hiusten huuhtelu pesun j\xc3\xa4lkeen on t\xc3\xa4rke\xc3\xa4\xc3\xa4. Vaikeammissa tapauksissa voidaan hoitona k\xc3\xa4ytt\xc3\xa4\xc3\xa4 seleenisulfidia, salisyylihappoa, kivihiilitervaa tai polyvidonijodia sis\xc3\xa4lt\xc3\xa4vi\xc3\xa4 l\xc3\xa4\xc3\xa4keshampoita. Sienen aiheuttamaan hilseilyyn voi kokeilla ketokonatsolia sis\xc3\xa4lt\xc3\xa4v\xc3\xa4\xc3\xa4 shampoota._NEWLINE_Tulehtunutta p\xc3\xa4\xc3\xa4nahan ihoa voidaan joskus hoitaa tilap\xc3\xa4isesti my\xc3\xb6s hydrokortisonipitoisella liuoksella. T\xc3\xa4ll\xc3\xb6in on kuitenkin ensin varmistettava, ett\xc3\xa4 kyseess\xc3\xa4 ei ole sienen aiheuttama tauti. Hoito ei v\xc3\xa4ltt\xc3\xa4m\xc3\xa4tt\xc3\xa4 tehoa kerralla ja se joudutaankin usein uusimaan oireiden pahetessa tai ehk\xc3\xa4isymieless\xc3\xa4._NEWLINE_Jos hilseilyn taustalla on jokin ihosairaus (esimerkiksi psoriasis), kohdistetaan hoito siihen.'